b"\n_START_ARTICLE_\nFederaci\xc3\xb3 Catalana de Futbol Americ\xc3\xa0\n_START_SECTION_\nHist\xc3\xb2ria\n_START_PARAGRAPH_\nEl 1988 quatre clubs de futbol americ\xc3\xa0 el  Badalona Dracs, el B\xc3\xbafals del Poble Nou, el Boxers de Barcelona i Pioners van crear les bases per  fundar la Federaci\xc3\xb3 Catalana de Futbol Americ\xc3\xa0, que va ser  reconeguda per la Generalitat de Catalunya el 1989, sent la primera federaci\xc3\xb3 d'aquest esport que va existir a l'estat espanyol. Abans, de la seva creaci\xc3\xb3 oficial, ja organitz\xc3\xa0 la temporada 1988-89 l'\xc3\xbanica Lliga que hi havia a tot l\xe2\x80\x99estat, i va crear tamb\xc3\xa9 la Supercopa que van fer del futbol americ\xc3\xa0 un esport medi\xc3\xa0tic, que omplia estadis i era seguit per la televisi\xc3\xb3. I abans fins i tot que exist\xc3\xads una organitzaci\xc3\xb3 d'\xc3\xa0mbit estatal es va crear la selecci\xc3\xb3 espanyola, que el 24 de juny de 1989 va jugar i guanyar el seu primer partit al camp de futbol Narc\xc3\xads Sala de Sant Andreu contra un combinat franc\xc3\xa8s. La temporada 1991-92 diversos clubs crearen la 'Spanish Football League (SFL), una lliga comercial, fent que els clubs espanyols i els catalans m\xc3\xa9s destacats abandonessin la Lliga catalana. Fins al 1995, any en qu\xc3\xa8 es cre\xc3\xa0 l\xe2\x80\x99Agrupacio Espanyola de Futbol Americ\xc3\xa0 i la Lliga Nacional de Futbol Americ\xc3\xa0, la federaci\xc3\xb3 catalana organitzava totes les competicions oficials de futbol americ\xc3\xa0 de l\xe2\x80\x99estat espanyol. Posteriorment es limit\xc3\xa0 a competicions d\xe2\x80\x99\xc3\xa0mbit catal\xc3\xa0, com la Copa Catalana. El 1993 s'inicia una d\xc3\xa8cada marcada per el naixement dels Barcelona Dragons, un dels vuit equips professionals, format majorit\xc3\xa0riament per jugadors nord-americans. Malgrat ser un esport majorit\xc3\xa0riament practicat per homes, tamb\xc3\xa9 el juguen les dones, i en aquest sentit la federaci\xc3\xb3 va ser pionera en crear la Lliga catalana femenina la temporada 1995-96. Pel que fa a l\xe2\x80\x99aspecte formatiu, Catalunya tamb\xc3\xa9 va ser pionera amb la introducci\xc3\xb3 del futbol flag, el futbol americ\xc3\xa0 que es juga sense contacte, amb el programa \xe2\x80\x98Flag Acci\xc3\xb3\xe2\x80\x99 que ha ajudat molt en els darrers anys en la seva introducci\xc3\xb3 a les escoles i el 1998 crea l'Escola de T\xc3\xa8cnics de Futbol Americ\xc3\xa0.\n_START_SECTION_\nRamon Ventura Buxad\xc3\xb3s (1989-1991)\n_START_PARAGRAPH_\nMembre fundador dels Badalona Drags, el club pioner d\xe2\x80\x99aquest esport a Catalunya, va liderar el 1988 el projecte de constituci\xc3\xb3 de la Federaci\xc3\xb3 Catalana \xc3\xa0 i en va ser el seu primer president. Ell i tota la seva Junta van dimitir a finals de 1991.\n_START_SECTION_\nFrancisco Javier Quintana (1991-1993)\n_START_PARAGRAPH_\nEs va convertir en jugador de futbol americ\xc3\xa0 amb cinquanta-un anys el 1989. President dels Falcons de Salt des de 1990, va encap\xc3\xa7alar la junta provisional que es va posar al front de la federaci\xc3\xb3 despr\xc3\xa9s de la dimissi\xc3\xb3 de la Junta anterior. El 4 de desembre de 1991 va assumir la presid\xc3\xa8ncia en un moment delicat, en qu\xc3\xa8 molts equips catalans havien abandonat la Lliga catalana per integrar-se en la Spanish Football League (SFL).\n_START_SECTION_\nJavierPascuet Mart\xc3\xadnez (1993-2003)\n_START_PARAGRAPH_\nPresident dels Boxers de Barcelona, va arribar a la presid\xc3\xa8ncia de la federaci\xc3\xb3 el 26 de gener de 1993. Poc despr\xc3\xa9s d\xe2\x80\x99arribar a la presid\xc3\xa8ncia es va crear l\xe2\x80\x99Associaci\xc3\xb3 Espanyola de Futbol Americ\xc3\xa0 (AEFA), organisme que va fer la funci\xc3\xb3 de la inexistent Federaci\xc3\xb3 Espanyola, del qual es va convertir en vicepresident. Durant la seva presid\xc3\xa8ncia es va crear la Lliga catalana femenina.\n_START_SECTION_\nJoan Josep Ayuso Romero (2003-)\n_START_PARAGRAPH_\nVa ser vicepresident durant la presid\xc3\xa8ncia anterior, va accedir al c\xc3\xa0rrec de president el mes de maig del 2003 i des del principi del seu mandat va tenir un especial inter\xc3\xa8s a promocionar l'esport des de la base i la creaci\xc3\xb3 de les competicions de futbol flag. Altres fites importants durant la seva presid\xc3\xa8ncia han estat l\xe2\x80\x99activaci\xc3\xb3 de les seleccions catalanes, la promoci\xc3\xb3 del futbol americ\xc3\xa0 femen\xc3\xad, la recuperaci\xc3\xb3 de la Segona Divisi\xc3\xb3 de la Lliga catalana, la creaci\xc3\xb3 de la Nit del Futbol Americ\xc3\xa0 Catal\xc3\xa0."